টি-টোয়েন্টি বিশ্বকাপ ২০২২: বাংলাদেশের দল ঘোষণা, মাহমুদুল্লাহ রিয়াদ বাদ, জায়গা পেলেন নাজমুল হোসেন শান্ত
টি-টোয়েন্টি বিশ্বকাপের জন্য দল ঘোষণা করেছে বাংলাদেশ ক্রিকেট বোর্ড।
পনেরো সদস্যের মূল দলে জায়গা করে নিয়েছেন- নাজমুল হোসেন শান্ত। বাদ পড়েছেন অভিজ্ঞ মাহমুদুল্লাহ রিয়াদ।
সাকিব আল হাসানই থাকছেন অধিনায়ক।
সামনের মাসে অস্ট্রেলিয়ায় শুরু হবে টি-টোয়েন্টি বিশ্বকাপের অষ্টম আসর।
বাংলাদেশ ক্রিকেট বোর্ড প্রাঙ্গনে বুধবার একটি সংবাদ সম্মেলনে বিশ্বকাপের দল নিয় কথা বলেছেন বাংলাদেশ ক্রিকেট বোর্ডের প্রধান নির্বাচক মিনহাজুল আবেদীন নান্নু।
তিনি বলেন, "সবার সম্মতিক্রমে মাহমুদুল্লাহ রিয়াদকে বাদ দেয়া হয়েছে। আমরা তার অবদানকে সম্মান করি। কিছু ক্রিকেটারের লম্বা চোট ছিল, ইনজুরিতে আমরা ভুগেছি। অনেক ক্রিকেটারকে আবার ডাকা হয়েছিল।"
প্রায় ৩৭ বছর বয়সী রিয়াদ বাংলাদেশের হয়ে ১২১টি টি-টোয়েন্টি ম্যাচ খেলেছেন।
ইয়াসির রাব্বি, হাসান মাহমুদ ও ইবাদত হোসেন - এবারই প্রথমবারের মতো বিশ্বকাপ খেলতে যাবেন। শান্তও এর আগে কখনো বিশ্বকাপ খেলেননি।
"শান্তকে নিয়ে আলোচনা হয়েছে। ব্যাকআপ ওপেনারের কথা ভেবে শান্তর কথা ভেবেছি"
বাংলাদেশ প্রিমিয়ার লিগে শান্তর পারফরম্যান্স দেখা হয়েছে বলেছেন মিনহাজুল আবেদীন নান্নু।
টিম ম্যানেজমেন্টের সাথে কথা বলেই এই সিদ্ধান্ত নেয়া হয়েছে বলছেন তিনি।
নাজমুল হোসেন শান্ত ৯৫টি ঘরোয়া টি-টোয়েন্টি ম্যাচ খেলে ২টি শতক হাঁকিয়েছেন ও ৬টি ফিফটি।
তবে আন্তর্জাতিক টি-টোয়েন্টিতে শান্ত'র গড় ৯ ম্যাচে ১৮.৫০, স্ট্রাইক রেট ১০৪।
এই ফরম্যাটে বাংলাদেশের দুর্বলতা স্বীকার করে নিয়ে বিসিবির এই নির্বাচক বলেন, "আমরা দীর্ঘমেয়াদি পরিকল্পনা করেই আগাচ্ছি।"
বাংলাদেশের ঘরোয়া লিগের ক্রিকেটার ও ক্রিকেট বিশ্লেষক সৈয়দ আবিদ হুসেইন সামি বিবিসি বাংলাকে বলেন, "টি-টোয়েন্টি ক্রিকেটে বাংলাদেশ দলে সিলেকশনের জন্য বিপিএলের বাইরে কোনও টুর্নামেন্ট নেই যেখানে ক্রিকেটারের গুণ বিচার হবে। তাই শান্তকে প্রায় দুই বছর আগের সেঞ্চুরি দেখে দলে নেয়া হলো।"
মি. হুসেইন দলীয় সূত্রে জানতে পেরেছেন, শান্ত দলের সদস্যদের প্রিয় মানুষদের একজন। বাংলাদেশ ক্রিকেট দলের টিম ডিরেক্টর খালেদ মাহমুদ সুজনও শান্ত'র অনুশীলনে একাগ্রতা ও নিষ্ঠা দেখে তার প্রশংসা করেন।
এসবই এখন নাজমুল হাসান শান্ত'র দলে ঢোকার কারণ বলে মনে করেন তিনি।
তবে তিনি এও মনে করেন, বাংলাদেশে আসলে কোনও ক্রিকেটার যখন দলে ঢোকেন তাকে নির্দিষ্ট কিছু প্রমাণ করতে হয় না। অনেকে ধারণা করেন যে তিনি পারবেন এবং এই ধারণার ভিত্তিতেই তাকে দলে নেয়া হয়।
একই ধারণার ভিত্তিতেই নাজমুল হোসেন শান্ত এবার দলে সুযোগ পেয়েছেন এবং এর আগে এশিয়া কাপের দলে ফিরেছিলেন সৌম্য সরকার।
"আপনার হাতে এমন কোনও দ্বিতীয় টুর্নামেন্ট নেই যেটা দেখে আপনি দল দেবেন। এই যে নতুন কনসালট্যান্ট এলেন শ্রীধরন শ্রীরাম। তিনিও মূলত ক্রিকেটারদের নেট অনুশীলন দেখেই নম্বর দিচ্ছেন।"
বাংলাদেশ দলের 'আফগানিস্তান ভীতি' কেটেছে?

টি-টোয়েন্টি বিশ্বকাপের জন্য দল ঘোষণা করেছে বাংলাদেশ ক্রিকেট বোর্ড।